Gaste by luukse spa op Moedersdag beroofArgieffoto Gaste en personeel van die gewilde en luukse Soulstice Spa op die Lombardy-landgoed in die ooste van Pretoria is op Moedersdag deur ŉ groep gewapende mans beroof. Kapt. Marissa van der Merwe, woordvoerder van die Boschkop-polisiestasie, het Maandag aan Maroela Media gesê ŉ groep van vier verdagtes het omstreeks 13:00 die perseel in ŉ maroen motor ingery. “ŉ Man het uit die voertuig geklim en die veiligheidswag met ŉ vuurwapen aangehou en beroof,” het Van der Merwe gesê. “Die res van die verdagtes is in die dagspa in waar hulle personeel en gaste beveel het om op te grond te lê.” Van der Merwe het gesê die rowers het onder meer juweliersware, selfone en kontant gesteel voordat hulle van die toneel gevlug het. Dit is nie in dié stadium bekend presies hoeveel mense aangehou is nie. “Sover ons weet is niemand tydens die voorval beseer nie,” het sy bygevoeg. Die polisie ondersoek ŉ saak van sakeroof. Niemand is nog in verband met die voorval in hegtenis geneem nie. Die bestuur van die landgoed was nie dadelik vir kommentaar beskikbaar nie.